РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/229-16

12. октобар 2016. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 12. ОКТОБРА 2016. ГОДИНЕ

Седница је почела у 9,35 часова.

Седницом је председавала др Александра Томић, председник Одбора.

Седници су присуствовали чланови Одбора: Верољуб Арсић, Горан Ковачевић, Радмило Костић, Оливера Пешић, Зоран Красић, Милорад Мирчић, Горан Ћирић и Момо Чолаковић.

Седници су присуствовали заменици чланова Одбора: Зоран Бојанић, заменик Николе Јоловића и Србислав Филиповић, заменик Жике Гојковића.

Седници нису присуствовали Душан Бајатовић, Саша Радуловић, Милорад Мијатовић, Милан Лапчевић, Војислав Вујић и Золтан Пек, нити њихови заменици.

Седници су присуствовали народни посланици Марија Јањушевић и Јово Остојић.

На позив председника Одбора, седници су присуствовали представници министарства финансија: Предраг Ивановић, вд помоћника директора Управе за јавни дуг и Драгана Ратковић, шеф Групе за програмске и пројектне зајмове у Управи за јавни дуг.

На предлог председника, Одбор је већином гласова утврдио следећи

Д н е в н и р е д:

- усвајање записника Седме и Осме седнице Одбора -

1. Разматрање Предлога закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг – Бољковци, Бољковци - Таково и Таково - Прељина аутопута Е - 763 у Републици Србији од 2. фебруара 2012. године, који је поднела Влада (број 011-2323/16 од 4. октобра 2016. године).

\* \* \*

Пре усвајања записника Седме и Осме седнице Одбора, члан Одбора Милорад Мирчић предложио је да записници седница Одбора треба да буду детаљнији, односно да је потребно да у записницима буде јасно наведено о чему су чланови Одбора дискутовали на седници, посебно имајући у виду постојање неравномерности у заступљености дискусије коју воде чланови Одбора у односу на излагање представника Владе.

Одбор је већином гласова (осам за, нико против, нико уздржан, три члана Одбора нису гласала) усвојио записнике Седме и Осме седнице Одбора.

\* \* \*

**Прва тачка дневног реда:** Разматрање Предлога закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг – Бољковци, Бољковци - Таково и Таково - Прељина аутопута Е - 763 у Републици Србији од 2. фебруара 2012. године, који је поднела Влада (број 011-2323/16 од 4. октобра 2016. године)

Предлог закона су образложили представници Министарства финансија, Предраг Ивановић, вд директора Управе за јавни дуг и Драгана Ратковић, шеф Групе за програмске и пројектне зајмове у Управи за јавни дуг. Споразумом о изменама и допунама Споразума о зајму продужава се рок располагања средствима из овог зајма (за две године, односно до 4. маја 2018. године) и не ствара се нова финансијска обавеза. До истека периода расположивости зајма, односно до 4. маја 2016. године, искоришћено је 80% укупног износа зајма (око 240.000.000 евра) а остало је да се заврше преостали радови и исти исплате по преосталим привременим ситуацијама и коначној ситуацији (исплаћивани су радови по пристиглим привременим ситуацијама).

У дискусији поводом ове тачке дневног реда учествовали су: Зоран Красић, Зоран Ћирић и Милорад Мирчић.

Током дискусије чланови Одбора су констатовали да радови на изградњи деоница Љиг - Бољковци, Бољковци - Таково и Таково - Прељина аутопута Е - 763 нису у целости завршени иако је рок био август 2016. године, те с тим у вези, поставили су одређена питања представницима Министарства: који су разлози за кашњење у реализацији посла, зашто Република Србија није искористила сва средства овог зајма; да ли је тачно да постоји дуг извођача према домаћим предузећима која учествују у овом пројекту као подизвођачи, односно да ли је извођач исплатио све подизвођаче по привременим ситуацијама; да ли је Република Србија испунила неку обавезу према Азербејџану по питању овог кредита; и колики је укупни дуг Републике Србије на данашњи дан.

Представници Министарства су потврдили да предметни радови нису у целости завршени иако је рок био август 2016. године, али да се ускоро може очекивати њихов завршетак и отварање спорне деонице пута, као и плаћање преосталих привремених ситуација и коначне ситуације. У погледу досадашње реализације кредита, са стране Министарства није било кашњења те се очекује да исти буде реализован за неколико месеци. Република Србија редовно сервисира све своје обавезе које има према Споразуму о зајму са Азербејџаном (по основу камате и повучених средстава). Такође, како је у међувремену истекао грејс период од три године, Република Србија је у децембру 2015. године почела да отплаћује главницу кредита и исти ће отплаћивати у 24 рате имајући у виду уговорени период отплате од 12 година. У наставку, представници Министарства су изнели податак да укупан јавни дуг Републике Србије на данашњи дан износи 71,8 %, односно 24,4 милијарде евра, као и да ће Република Србија наставити да предузима одређене мере у циљу смањивања даљег задуживања државе по кредитима.

Пошто су представници Министарства одговорили на сва постављена питања, председник Одбора је закључила расправу.

На предлог председника, Одбор је већином гласова (осам за, нико против, нико уздржан, три члана Одбора нису гласала) одлучио да предложи Народној скупштини да прихвати Предлог закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг - Бољковци, Бољковци - Таково и Таково - Прељина аутопута Е - 763 у Републици Србији од 2. фебруара 2012. године, који је поднела Влада.

\* \* \*

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о изменама и допунама Споразума о зајму између Владе Републике Србије као зајмопримца и Владе Републике Азербејџан као зајмодавца за финансирање изградње деоница Љиг – Бољковци, Бољковци - Таково и Таково - Прељина аутопута Е - 763 у Републици Србији од 2. фебруара 2012. године, који је поднела Влада (број 011-2323/16 од 4. октобра 2016. године).

\* \* \*

Седница је завршена у 10,05 часова.

Седница је тонски снимана.

СЕКРЕТАР ПРЕДСЕДНИК

Александра Шашо др Александра Томић